**PREZENTACIJA NAJVAŽNIJIH SMJERNICA ZA IMPLEMENTACIJU RODNE RAVNOPRAVNOSTI NA UNIVERZITETU CRNE GORE**

*Poštovane/i profesorice, profesori, docentkinje, docenti, saradnice i saradnici Univerziteta Crne Gore, Kancelarija za rodna pitanja projekta UNIGEM, u procesu realizacije projekta „Uvođenje rodno osviještenih politika u visoko obrazovanje“(UNIGEM), ovom prilikom prezentuje Vam najznačajnije principe i vrijednosti za postizanje rodne ravnopravnosti na Univerzitetu Crne Gore.*

**Projekat:**

Projekat „Uvođenje rodno osviještenih politika u visoko obrazovanje“ (UNIGEM), je 2021. godine pokrenula TPO Fondacija iz Sarajeva (Transkulturna-psihosocijalna- obrazovna fondacija), a finansiran je od strane Vlade Ujedinjenog Kraljevstva i Sjeverne Irske. Implementaciju ovog projekta vrši TPO Fondacija u saradnji sa 18 univerziteta iz Bosne i Hercegovine, Hrvatske, Srbije i Crne Gore.

Potpisivanjem **Memoranduma o saradnji, Univerzitet Crne Gore** je uspostavio mehanizme za saradnju sa 18 univerziteta iz regiona, koji se realizuju kroz načela partnerstva, odgovornosti, transparentnosti i međusobne informisanosti. U okviru projekta UNIGEM, Univerzitet Crne Gore, aktivno se bavi promovisanjem rodne ravnopravnosti i prevencijom rodno zasnovanog nasilja, u cilju promjene opšte i organizacione kulture u akademskoj zajednici.

Univerzitet Crne Gore u ovom projektu predstavlja Pravni fakultet, a Koordinatorka projekta je dekanka, prof.dr Aneta Spaić.

**Usvajanjem Plana rodne ravnopravnosti**, Univerzitet Crne Gore se svrstao u rang savremenih svjetskih univerziteta i još jednom pokazao da uspješno odgovara na savremene izazove sa kojima se kao društvo susrijećemo.

U narednom četvorogodišnjem periodu, aktivnosti predviđene **Planom rodne ravnopravnosti,**  treba da obuhvate sve strukture Univerziteta Crne Gore (nastavno osoblje, studentkinje i studente i nenastavno osoblje).

**Projekat ima za cilj:**

* umrežavanje univerziteta iz regiona;
* razmjenu ekspertize;
* orodnjavanje visokog obrazovanja kroz uspostavljanje mehanizama za rodnu ravnopravnost (kroz organe univerziteta, kao što su Senat, vijeća, centri …), k
* obogaćivanje nastavnih planova i programa iz oblasti rodne ravnopravnosti;
* prevenciju i borbu protiv rodno zasnovanog nasilja, diskriminacije i seksualnog uznemiravanja, kao i
* osiguravanje integriteta i kvaliteta u visokom obrazovanju.

Za uspješnu realizaciju projekta, veoma je važno da je obuhvaćena cjelokupna univerzitetska zajednica. Tokom trajanja projekta, predviđeno je **učešće nastavnog osoblja** na ljetnjim i /ili zimskim školama, koje će se baviti pitanjima pripreme, predstavljanja i integracije silabusa o rodno zasnovanom nasilju i seksualnom uznemiravanju. Projektom je predviđena i **razmjena nastavnog kadra** u regionu i sa partnerskim univerzitetima u Evropi sa kojima sarađuje TPO Fondacija.

Za **studentsku populaciju**, predviđene su ljetnje i zimske škole, a planirano je i da se bibliotečki fond Univerziteta Crne Gore obogati savremenom stručnom literaturom iz oblasti rodne ravnopravnosti, koja do sada nije bila zastupljena.

**Inicijacija Projekta:**

Imajući u vidu da **rodno zasnovano nasilje danas predstavlja izuzetno negativnu pojavu u svim sferama života,** fokus na rodnu ravnopravnost posebno je stavljen od strane međunarodnih institucija: Ujedinjenih nacija, Savjeta Evrope i Evropske unije, koji su kreirali i podržali implementaciju cijelog spektra međunarodnih dokumenata, standarda, strategija i akcija iz ove oblasti, koje obavezuju na konkretno djelovanje, u najvećem obimu kroz harmonizovanje pravnog okvira sa međunarodnim dokumentima. Kroz višestruke zakonske reforme, postignut je zadovoljavajući relevantni pravni okvir. Izazov u narednom periodu predstavlja usklađivanje normativnog okvira sa *de facto* primjenom istog, pa u tom smislu treba uložiti dodatni napor za odgovarajuću primjenu zakona.

**Dodatni motiv međunarodnih institucija** za intenzivnije djelovanje u ovoj oblasti su, između ostalog, okolnosti koje je izazvala pandemija COVID-19, prvenstveno socijalna i ekonomska kriza, što je direktno uticalo na porast rodno zasnovanog nasilja, kojim su neproporcionalno pogođene žene. Činjenica je da postojeća, ali i ranije krize u svijetu, upućuju upravo na to da su **žene te koje su u krizama nesrazmjerno pogođene,** pa se one i dalje suočavaju sa velikim izazovima koji prijete da još više podupru i učvrste postojeće stereotipne rodne razlike. Sve ovo vrijeme, veliki broj relevantnih istraživača i naučnika alarmantno naglašava posljedice ovakvih okolnosti, koje sigurnim koracima vode ka sve većoj izloženosti žena nasilju, jer, nažalost, **što su žene u društvu manje jednake sa muškarcima, to je izvjesnije da će oni biti nasilniji.**

U tom kontekstu, **posebno je važno istaći podstrek međunarodne zajednice** **da se rodna ravnopravnost inkorporira u akademsku zajednicu,** kako bi se na najurgentniji i najefikasniji način preveniralo i/ili suzbijalo rodno zasnovano nasilje.

S tim u vezi, Evropski institut za rodnu ravnopravnost, kreirao je alat za rodnu ravnopravnost u akademiji i istraživanju, koji pruža univerzitetima praktične savjete i alate kroz sve faze institucionalnih promjena, od uspostavljanja plana za rodnu ravnopravnost do procjene njegovog stvarnog uticaja.

**Pregled aktivnosti realizovanih u prethodnom periodu:**

Tokom prethodnog perioda:

* sprovedeno je istraživanja o rodno zasnovanom nasilju i seksualnom uznemiravanju;
* promovisana je knjiga: ,,Izazovi integrisanja rodne ravnopravnosti u univerzitetskoj zajednici: Protiv rodno zasnovanog nasilja”, (Izdavač: TPO Fondacija; suizdavači: Univerzitet Crne Gore i Univerzitet Donja Gorica), koju su uredile profesorice Zilka Spahić-Šiljak, Jasna Kovačević i Jasmina Husanović;
* u Sarajevu je održana Zimska škola za edukaciju studentkinja i studenata iz oblasti rodne ravnopravnosti;
* započeta je edukacije nastavnog kadra iz oblasti rodne ravnopravnosti.

**Prva i osnovna aktivnost projekta,** realizovana krajem 2021. godine, bila je sprovođenje temeljnog kvalitativnog i kvantitativnog istraživanja na svim univerzitetima partnerima u projektu, kako bi se ustanovilo u kojoj mjeri je rodno zasnovano nasilje prisutno u akademskoj zajednici (nastavnice, nastavnici, studentkinje, studenti i administrativno osoblje).

Važno je istaći da je ovo **prvo regionalno istraživanje o izazovima integrisanja rodne ravnopravnosti i borbi protiv rodno zasnovanog nasilja na univerzitetima,** koje uključuje i studentsku populaciju i nastavni kadar i administrativno osobolje.

Na analizi rezultata kvantitativnog i kvalitativnog istraživanja**,** radilo je 19 autorki i autora sa partnerskih univerziteta u projektu UNIGEM. Oni su kroz 12 poglavlja pokrili četiri važne tematske oblasti:

1. Rod, jezik i rodni stereotipi;
2. Rodno zasnovano nasilje i uticaj kulture, religije i tradicije;
3. Inkluzivnost i intersekcionalnost: politike jednakosti i solidarnosti za rodnu ravnopravnost;
4. Institucionalno okruženje i obrazovne politike.

**Istraživanje je pokazalo da je u univerzitetskoj zajednici preslikana situacija iz društva,** pa samim tim znanje o rodnoj ravnopravnosti nije na zadovoljavajućem nivou. Mnogi ispitanici/e nisu znali/e razliku između rodno zasnovanog nasilja, rodno zasnovane diskriminacije i seksulanog uznemiravanja. Istraživanje je pokazalo da se u okviru univerzitetske zajednice ne govori, i/ili nerado govori o rodno zasnovanom nasilju, a postoji i veliki broj slučaja neprijavljivanja rodno zasnovanog nasilja, iz straha ili poučeni prethodnim slučajevima gdje se isti nisu procesuirali i finalizovali na adekvatan način.

Pored ove aktivnosti, tokom prethodnog perioda dva puta je realizovana akcija ,,16. dana aktivizma”, u okviru koje je održan veliki broj radionica i predavanja na ovu temu, a realizovano je i više različitih konkursa u kojima su studentkinje i studenti imali priliku da učestvuju i razvijaju svoje znanje i vještine iz oblasti rodne ravnopravnosti.

**U usvojenom Planu rodne ravnopravnosti Univerziteta Crne Gore,** između ostalog, **istaknuto je,** da su: ,,Strategija i akcioni plan za rodnu ravnopravnost Univerziteta Crne Gore (UCG) usklađeni su sa Strategijom razvoja Univerziteta 2019 - 2024 (Cilj IV.3. Podrška društvenom i kulturnom razvoju) i Etičkim kodeksom koji prepoznaje orijentaciju da postane vodeća institucija za rodnu ravnopravnost u zemlji, a u cilju da: Postane uzor sljedećim generacijama; Angažuje i zadrži najbolje talente; Predvodi kulturnu promjenu; Uspostavi strukturu za rodnu ravnopravnost; Ustoliči izvrsnost u nastavi i istraživanju; Poštuje privatne životne obveze; Angažuje vještine i talente cijelog osoblja”.

Stoga, za postizanje rodne ravnopravnosti, **neophodna je eksplicitna podrška sa najvišeg nivoa Univerziteta Crne Gore**, kako bi se kontinuirano širio krug zainteresovanih i motivisanih lica i kreirao adekvatan pravni okvir, mehanizmi preventivnog djelovanja i odgovarajuća organizaciona kultura, radi blagovremenog i efikasnog prepoznavanja i suzbijanja rodno zasnovanog nasilja u svim strukturama akademske zajednice.

S poštovanjem,

Kancelarija za rodna pitanja projekta UNIGEM